PMIndiaData/PMIndiaSum huggingface dataset:
മെക്‌സിക്കോ പ്രസിഡന്റ് വേഗത്തിൽ സുഖം പ്രാപിക്കട്ടെയെന്ന് പ്രധാനമന്ത്രി ആശംസിച്ചു

പ്രധാനമന്ത്രി ശ്രീ നരേന്ദ്ര മോദി മെക്സിക്കോ പ്രസിഡന്റ് ആന്ദ്രേസ് മാനുവൽ ലോപ്പസ് ഒബ്രഡോർ കോവിഡ് 19 ൽ നിന്ന് വേഗത്തിൽ സുഖം പ്രാപിക്കുന്നു. സ്പാനിഷ് ഭാഷയിലാണ് പ്രധാനമന്ത്രി ആശംസകൾ അറിയിച്ചത്. "Mis mejores deseos para el Presidente @lopezobrador_ por una pronta recuperación del Covid-19." ("കോവിഡ്-19 ൽ നിന്ന് വേഗത്തിൽ സുഖം പ്രാപിക്കാൻ രാഷ്ട്രപതി ലോപ്പസ് ഒബ്രഡോർന് എന്റെ ആശംസകൾ" )
ജമ്മു കാശ്മീരില്‍ നിന്നുള്ള യുവജനങ്ങള്‍ പ്രധാനമന്ത്രിയുമായി കൂടിക്കാഴ്ച നടത്തി

ജമ്മു കാശ്മീരില്‍ നിന്നുള്ള ഇരുനൂറ്റി നാല്പതിലധികം യുവജനങ്ങള്‍ ന്യൂഡല്‍ഹിയില്‍ പ്രധാനമന്ത്രി ശ്രീ. നരേന്ദ്ര മോദിയുമായി കൂടിക്കാഴ്ച നടത്തി. കേന്ദ്ര ആഭ്യന്തര മന്ത്രാലയം സംസ്ഥാന ഗവണ്‍മെന്റുമായി ചേര്‍ന്ന് നടപ്പാക്കുന്ന ”ദേശത്തെ അറിയൂ” എന്ന സംരംഭവുമായി ബന്ധപ്പെട്ടാണ് അവര്‍ ഡല്‍ഹിയില്‍ എത്തിയിട്ടുള്ളത്. പതിനഞ്ചിനും ഇരുപത്തിനാലിനും വയസ്സിനിടയ്ക്കുള്ള ഇവരില്‍ മിക്കവരും ഭീകരാക്രമണത്തിന് വിധേയമായ കുടുംബങ്ങള്‍, അനാഥാലയങ്ങള്‍, സമൂഹത്തിലെ ദുര്‍ബല വിഭാഗങ്ങളില്‍പ്പെട്ടവര്‍ തുടങ്ങിയ വിഭാഗങ്ങളില്‍ നിന്നാണ് പ്രധാനമന്ത്രിയുടെ വസതിയായ ഏഴ് റേസ്യേഴ്‌സ് റോഡിലെ പഞ്ചവടി പുല്‍ത്തകിടിയില്‍ അരമണികൂറിലേറെ നീണ്ട കൂടിക്കാഴ്ചയില്‍ യുവജനങ്ങള്‍ പ്രധാനമന്ത്രിയുമായി സംവദിച്ചു. രാജ്യത്തിന്റെയയും പ്രത്യേകിച്ച് ജമ്മു കാശ്മീര്‍ സംസ്ഥാനത്തിന്റെയും വികസനം സംബന്ധിച്ച് പ്രധാനമന്ത്രി സുദീര്‍ഘം വിവരിച്ചു. വിനോദ സഞ്ചാര രംഗത്ത് ജമ്മു കാശ്മീരിന് അപാരമായ സാധ്യതകളാണുള്ളതെന്ന് ചൂണ്ടിക്കാട്ടിയ പ്രധാനമന്ത്രി അതു വഴി ജനങ്ങളുടെ അഭിവൃദ്ധിയും സാധ്യമാകുമെന്ന് അഭിപ്രായപ്പെട്ടു. ജമ്മു കാശ്മീരില്‍ ഉടനീളം മികച്ച ഡിജിറ്റല്‍ കണക്ടിവിറ്റി ലഭ്യമാക്കാന്‍ കേന്ദ്ര ഗവണ്‍മെന്റ് ശ്രമിച്ച് വരികയാണെന്ന് പ്രധാനമന്ത്രി പറഞ്ഞു. 2022 ഓടെ രാജ്യത്ത് എല്ലാവര്‍ക്കും വീടെന്ന തന്റെ കാഴ്ചപ്പാടിനെ കുറിച്ചും പ്രധാനമന്ത്രി വിശദീകരിച്ചു. പ്രധാനമന്ത്രിയുടെ ചോദ്യങ്ങളോടും പ്രസ്താവനകളോടും ആവേശകരമായിട്ടായിരുന്നു യുവജനങ്ങളുടെ പ്രതികരണം. ഡല്‍ഹിയിലേതു പോലുള്ള ആധുനിക അടിസ്ഥാന സൗകര്യവും വികസനവും ജമ്മു കാശ്മീരിലും ഉണ്ടാകണമെന്ന തങ്ങളുടെ ആഗ്രഹം അവര്‍ ആവര്‍ത്തിച്ച് വ്യക്തമാക്കി. കൂടിക്കാഴ്ചയ്ക്ക് ശേഷം പ്രധാനമന്ത്രി യുവജനങ്ങള്‍ക്ക് പഞ്ചവടി പുല്‍ത്തകിടിയില്‍ ചായസല്‍ക്കാരവും നല്‍കി.
പ്രധാനമന്ത്രി ശ്രീ നരേന്ദ്ര മോദിയും ഫിലിപ്പീൻസ് പ്രസിഡന്റ്  ഫെർഡിനാൻഡ് മാർക്കോസ് ജൂനിയറും ഫോണിൽ സംസാരിച്ചു

പ്രധാനമന്ത്രി ശ്രീ നരേന്ദ്ര മോദി ഇന്ന് ഫിലിപ്പീൻസ് പ്രസിഡന്റ് ഫെർഡിനാൻഡ് മാർക്കോസ് ജൂനിയറുമായി ടെലിഫോണിൽ സംസാരിച്ചു. ഫിലിപ്പീൻസിന്റെ പതിനേഴാമത് പ്രസിഡന്റായി തിരഞ്ഞെടുക്കപ്പെട്ട മാർക്കോസ് ജൂനിയറിനെ പ്രധാനമന്ത്രി അഭിനന്ദിച്ചു. ഇരു നേതാക്കളും ഉഭയകക്ഷി ഇടപെടലിന്റെ വിവിധ മേഖലകൾ അവലോകനം ചെയ്യുകയും സമീപ വർഷങ്ങളിൽ ഇരു രാജ്യങ്ങളും തമ്മിലുള്ള സഹകരണത്തിന്റെ ദ്രുതഗതിയിലുള്ള വളർച്ചയിൽ സംതൃപ്തി പ്രകടിപ്പിക്കുകയും ചെയ്തു. ഇന്ത്യയുടെ ആക്ട് ഈസ്റ്റ് നയത്തിലും ഇന്തോ-പസഫിക് കാഴ്ചപ്പാടിലും ഫിലിപ്പീൻസ് വഹിക്കുന്ന പ്രധാന പങ്ക് പ്രധാനമന്ത്രി ആവർത്തിച്ചു, ഉഭയകക്ഷി ബന്ധം കൂടുതൽ വിപുലീകരിക്കാനുള്ള ആഗ്രഹം പ്രകടിപ്പിക്കുകയും ചെയ്തു. ഫിലിപ്പീൻസിന്റെ വികസനത്തിനായുള്ള തന്റെ പദ്ധതികളിലും പദ്ധതികളിലും ഇന്ത്യയുടെ പൂർണ പിന്തുണ പ്രസിഡന്റ് ഫെർഡിനാൻഡ് മാർക്കോസ് ജൂനിയറിന് പ്രധാനമന്ത്രി ഉറപ്പുനൽകി. –ND–
പ്രധാനമന്ത്രി ശ്രീ. നരേന്ദ്ര മോദി ഇന്തോനേഷ്യന്‍ പ്രസിഡന്റ് ജോക്കോ വിദോദോയുമായി ടെലിഫോണില്‍ സംസാരിച്ചു

പ്രധാനമന്ത്രി ശ്രീ. നരേന്ദ്ര മോദി ഇന്ന് ഇന്തോനേഷ്യന്‍ പ്രസിഡന്റ് ജോക്കോ വിദോദോയുമായി ടെലിഫോണില്‍ സംസാരിച്ചു. ഇന്തോനേഷ്യയിലെ സുലവേസി മേഖലയില്‍ അടുത്തിടെ ഉണ്ടായ ഭുകമ്പത്തിലും സുനാമിയിലും സംഭവിച്ച വിലപ്പെട്ട ആള്‍ നാശത്തില്‍ തന്റെയും, ഇന്ത്യയിലെ ജനങ്ങളുടെയും അഗാധ ദുഖം പ്രധാനമന്ത്രി അദ്ദേഹത്തെ അറിയിച്ചു. അതീവ ഗുരുതരമായ പ്രകൃതി ദുരന്തത്തെ തുടര്‍ന്നുണ്ടായ വ്യാപക നാശനഷ്ടങ്ങള്‍ ഉയര്‍ത്തിയ വെല്ലുവിളികള്‍ നേരിടുന്നതില്‍ ഇന്തോനേഷ്യന്‍ ജനത കാട്ടിയ ധൈര്യത്തെ പ്രധാനമന്ത്രി പ്രകീര്‍ത്തിച്ചു. അന്താരാഷ്ട്ര സഹായത്തിനായുള്ള അഭ്യര്‍ത്ഥനയോട് പ്രതികരിച്ച് കൊണ്ട്, ഇന്തോനേഷ്യയുടെ ഒരു ഉറ്റ സുഹൃത്ത് എന്ന നിലയ്ക്കും, സമുദ്രത്തിലെ അയല്‍ക്കാരനെന്ന നിലയ്ക്കും സാധ്യമായ എല്ലാ സഹായവും പ്രധാനമന്ത്രി ഇന്തോനേഷ്യന്‍ പ്രസിഡന്റിന് വാഗ്ദാനം ചെയ്തു. അനുശോചനത്തിനും, സഹായവാഗ്ദാനത്തിനും പ്രസിഡന്റ് വിദോദോ പ്രധാനമന്ത്രി നന്ദി അറിയിച്ചു. ഇന്ത്യയുടെ ദുരിതാശ്വാസം സഹായം സംബന്ധിച്ച വിശദാംശങ്ങള്‍ക്ക് ഔദ്യോഗിക, നയതന്ത്ര മാര്‍ഗ്ഗങ്ങളിലൂടെ അന്തിമ രൂപം നല്‍കാന്‍ ഇരു നേതാക്കളും തമ്മില്‍ ധാരണയായി.
ബോടാഡില്‍ സോനി യോജനയുമായ ബന്ധപ്പെട്ട പദ്ധതികള്‍ പ്രധാനമന്ത്രി ഉദ്ഘാടനം ചെയ്തു

ബോടാഡില്‍ സോനി (സൗരാഷ്ട്ര നര്‍മദ അവ്തരണ്‍ ഇറിഗേഷന്‍) യോജനയുടെ ഒന്നാം ഘട്ടം (ലിങ്ക് 2) പ്രധാനമന്ത്രി ശ്രീ. നരേന്ദ്ര മോദി രാഷ്ട്രത്തിനു സമര്‍പ്പിച്ചു. സോനി യോജനയുടെ രണ്ടാം ഘട്ട(ലിങ്ക് 2)ത്തിന് അദ്ദേഹം തറക്കല്ലിടുകയും ചെയ്തു. ബട്ടണമര്‍ത്തിയും പുഷ്പദലങ്ങള്‍ അര്‍പ്പിച്ചും പ്രധാനമന്ത്രി നര്‍മദയിലെ ജലത്തെ കൃഷ്ണസാഗര്‍ തടാകത്തിലേക്കു സ്വാഗതംചെയ്തു. പൊതുയോഗത്തെ അഭിസംബോധന ചെയ്യവേ, പ്രകൃതിയില്‍നിന്നുള്ള വിശുദ്ധമായ ഉപഹാരമാണു വെള്ളമെന്ന് അദ്ദേഹം വിശദീകരിച്ചു. നര്‍മദ നദിയുടെ അനുഗ്രഹത്തോടെയാണു വെള്ളം സൗരാഷ്ട്രയില്‍ എത്തുന്നതെന്നു പ്രധാനമന്ത്രി പറഞ്ഞു. ഏറെ പ്രയത്‌നത്തിന്റെ ഫലമായാണ് ഇതു സാധിച്ചതെന്നും ഇതു കര്‍ഷകര്‍ക്കു ഗുണകരമാകുമെന്നും അദ്ദേഹം ചൂണ്ടിക്കാട്ടി. ജലസംരക്ഷണത്തിനും നര്‍മദ സംരക്ഷിക്കുന്നതിനുമായി നടത്തിയ പ്രവര്‍ത്തനങ്ങള്‍ക്കു മധ്യപ്രദേശ് മുഖ്യമന്ത്രി ശ്രീ. ശിവരാജ് സിങ് ചൗഹാനെ പ്രധാനമന്ത്രി അഭിനന്ദിച്ചു. തുള്ളിനന വ്യാപകമാക്കണമെന്ന് ആവശ്യപ്പെട്ട അദ്ദേഹം, കാര്‍ഷികമേഖലയില്‍നിന്നുള്ള വരുമാനം ഇരട്ടിപ്പിക്കുന്നതിനായുള്ള പ്രവര്‍ത്തനങ്ങള്‍ കേന്ദ്ര ഗവണ്‍മെന്റ് നടത്തിവരികയാണെന്നു വ്യക്തമാക്കുകയും ചെയ്തു.
രാജസ്ഥാനിലെ കോട്ടയില്‍ ബോട്ട് മറിഞ്ഞു നിരവധി ജീവന്‍ നഷ്ടപ്പെട്ട സംഭവത്തില്‍ പ്രധാനമന്ത്രി അനുശോചനം രേഖപ്പെടുത്തി

രാജസ്ഥാനിലെ കോട്ടയില്‍ ബോട്ട് മറിഞ്ഞു നിരവധി ജീവന്‍ നഷ്ടപ്പെട്ട സംഭവത്തില്‍ പ്രധാനമന്ത്രി ശ്രീ നരേന്ദ്ര മോദി അനുശോചനം രേഖപ്പെടുത്തി. ''രാജസ്ഥാനിലെ കോട്ടയില്‍ ബോട്ട് മറിഞ്ഞ സംഭവം ഏറെ വേദനാജനകമാണ്. ജീവന്‍ നഷ്ടപ്പെട്ടവരുടെ പ്രിയപ്പെട്ടവര്‍ക്കും അടുപ്പമുള്ളവര്‍ക്കുമൊപ്പമാണ് എന്റെ ചിന്തകള്‍''- ട്വിറ്റര്‍ സന്ദേശത്തില്‍ പ്രധാനമന്ത്രി പറഞ്ഞു.
മനുഷ്യസ്‌നേഹിയും പരോപകാരിയുമായ  ബിൽക്വിസ് ഈദിയുടെ വിയോഗത്തിൽ പ്രധാനമന്ത്രി അനുശോചിച്ചു

മനുഷ്യസ്‌നേഹിയും പരോപകാരിയുമായ ബിൽക്വിസ് ഈദിയുടെ നിര്യാണത്തിൽ പ്രധാനമന്ത്രി ശ്രീ നരേന്ദ്ര മോദി അനുശോചനം രേഖപ്പെടുത്തി. മാനുഷിക പ്രവർത്തനത്തിനായുള്ള അവരുടെ ജീവിതകാലം മുഴുവൻ ലോകമെമ്പാടുമുള്ള ആളുകളുടെ ജീവിതത്തെ സ്പർശിച്ചുവെന്ന് ശ്രീ മോദി പറഞ്ഞു. ഒരു ട്വീറ്റിൽ പ്രധാനമന്ത്രി പറഞ്ഞു : "ബിൽക്വിസ് ഈദിയുടെ വിയോഗത്തിൽ എന്റെ ആത്മാർത്ഥമായ അനുശോചനം. മാനുഷിക പ്രവർത്തനത്തിനായുള്ള അവരുടെ ജീവിതകാലം മുഴുവൻ സമർപ്പണം ലോകമെമ്പാടുമുള്ള ആളുകളുടെ ജീവിതത്തെ സ്പർശിച്ചു. ഇന്ത്യയിലെ ആളുകളും അവരെ സ്നേഹപൂർവ്വം ഓർക്കുന്നു. അവരുടെ ആത്മാവിന് ശാന്തി ലഭിക്കട്ടെ."
നാഗലാന്‍ഡ് സംസ്ഥാന രൂപീകരണ ദിനത്തില്‍ പ്രധാനമന്ത്രിയുടെ ആശംസ

നാഗലാന്‍ഡ് സംസ്ഥാന രൂപീകരണ ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി നാഗലാന്‍ഡിലെ ജനങ്ങള്‍ക്ക് ആശംസകള്‍ നേര്‍ന്നു. ”നാഗലാന്‍ഡിലെ ജനങ്ങള്‍ക്ക് സംസ്ഥാന പിറവി ദിനത്തില്‍ ആശംസകള്‍. പ്രകൃതി ഭംഗിക്കും പ്രത്യേക വൈദഗ്ധ്യമുള്ള ജനങ്ങള്‍ക്കും പേര്‌കേട്ട ഈ സംസ്ഥാനം പുരോഗതിയുടെ കൂടുതല്‍ ഉയരങ്ങള്‍ താണ്ടട്ടെയെന്ന് ആശംസിക്കുന്നു”.
പ്രധാനമന്ത്രിക്ക്  ലഭിച്ച സമ്മാനങ്ങൾ  ലേലം ചെയ്യാനുള്ള ആവേശത്തെ പ്രധാനമന്ത്രി അഭിനന്ദിച്ചു

പ്രധാനമന്ത്രിയുടെ സ്മരണികകൾ ലേലം ചെയ്യാനുള്ള ഇപ്പോഴത്തെ ആവേശത്തിൽ പ്രധാനമന്ത്രി ശ്രീ നരേന്ദ്ര മോദി സന്തോഷം പ്രകടിപ്പിച്ചു. എല്ലാവരോടും, പ്രത്യേകിച്ച് യുവാക്കളോടും, ലേലം ചെയ്യപ്പെടുന്ന സമ്മാനങ്ങൾ കാണാനും കുടുംബാംഗങ്ങൾക്കും സുഹൃത്തുക്കൾക്കും ഇടയിൽ സമ്മാനിക്കണമെന്നും അദ്ദേഹം അഭ്യർത്ഥിച്ചു. പ്രധാനമന്ത്രി ട്വീറ്റ് ചെയ്തു: “കഴിഞ്ഞ കുറച്ച് ദിവസങ്ങളായി പ്രധാനമന്ത്രിയുടെ മെമന്റോ ലേലത്തോടുള്ള ആവേശത്തിൽ ഞാൻ സന്തുഷ്ടനാണ്. പുസ്‌തകങ്ങൾ മുതൽ കലാസൃഷ്ടികൾ, കപ്പുകൾ, സെറാമിക്‌സ്, പിച്ചള ഉൽപന്നങ്ങൾ തുടങ്ങി വർഷങ്ങളായി എനിക്ക് ലഭിച്ച സമ്മാനങ്ങളുടെ ഒരു നിരയാണ് ലേലത്തിന് വെച്ചിരിക്കുന്നത്. “ പ്രധാനമന്ത്രിയുടെ മെമന്റോ ലേലത്തിൽ നിന്ന് ലഭിക്കുന്ന തുക നമാമി ഗംഗേ പദ്ധതിക്ക് വിനിയോഗിക്കും. ലേലം ചെയ്യപ്പെടുന്ന സമ്മാനങ്ങൾ കാണാനും നിങ്ങളുടെ സുഹൃത്തുക്കൾക്കും കുടുംബാംഗങ്ങൾക്കും സമ്മാനമായി നൽകാനും ഞാൻ നിങ്ങളോട്, പ്രത്യേകിച്ച് യുവജനങ്ങളോട് അഭ്യർത്ഥിക്കുന്നു!
ഉന്നത വിദ്യാഭ്യാസ സ്ഥാപനങ്ങളിൽ  മൂലധന ആസ്തി സൃഷ്ടിക്കാൻ   ഉന്നത വിദ്യാഭ്യാസ ധനകാര്യ ഏജൻസി രൂപീകരിക്കുന്നതിന് മന്ത്രിസഭയുടെ അംഗീകാരം

പ്രധാനപ്പെട്ട ഉന്നത വിദ്യാഭ്യാസ സ്ഥാപനങ്ങളിൽ ഉയർന്ന നിലവാരമുള്ള അടിസ്ഥനസൗകര്യങ്ങൾ സൃഷ്ടിക്കുന്നതിന് ഒരു ഉന്നത വിദ്യാഭ്യാസ ധനകാര്യ ഏജൻസി (ഹെഫ )രൂപീകരിക്കുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയിൽ ചേർന്ന കേന്ദ്ര മന്ത്രിസഭാ യോഗം അനുമതി നൽകി. രണ്ടായിരം കോടി രൂപയുടെ അംഗീകൃത മൂലധനത്തോടെ ,കേന്ദ്ര മാനവവിഭവശേഷി വികസന മന്ത്രലയവും , കണ്ടെത്തുന്ന പ്രൊമോട്ടറും സംയുക്തമായിട്ടായിരിക്കും ഹെഫ യുടെ നടത്തിപ്പ്. ഗവൺമെന്റിന്റെ ഓഹരി ആയിരം കോടി രൂപയായിരിക്കും. ഗവൺമെന്റുടമസ്തതയിലുള്ള ബാങ്കിങ് ഇതര ധനകാര്യ സ്ഥാപനത്തിന്റെയോ ഒരു പൊതുമേഖലാ ബാങ്കിന്റെയോ കീഴിൽ ഒരു എസ് പി വി ആയിട്ടായിരിക്കും ഹെഫ രൂപീകരിക്കുക. ഐഐടികൾ,ഐ ഐ എമ്മുകൾ , എൻ ഐ ടി കൾ എന്നിവിടങ്ങളിൽ ലോക നിലവാരത്തിലുള്ള ലാബുകൾ വികസിപ്പിക്കുന്നതിനും അടിസ്ഥാനസൗകര്യങ്ങളും സൃഷ്ടിക്കുന്നതിനുമായി ഇരുപതിനായിരം കോടി രൂപയുടെ ഓഹരിക്കുള്ള തുക അത് കണ്ടെത്തും. ഈ സ്ഥാപനങ്ങളിൽ ഗ്രാന്റടിസ്ഥാനത്തിൽ ഗവേഷണവും നവീനാശയങ്ങളും പരിപോഷിപ്പിക്കാൻ പൊതുമേഖലാ സ്ഥാപനങ്ങളിൽ നിന്നും, കമ്പനികളിൽ നിന്നും സി എസ് ആർ ഫണ്ട് ഹെഫ സ്വരൂപിക്കും. സിവിൽ, ലാബ് അടിസ്ഥാനസൗകര്യ പദ്ധതികൾ പത്തു വർഷത്തെ വായ്പയിലൂടെ ഹെഫ സഹായിക്കും. സ്ഥാപനത്തിന്റെ ഫീസ്, ഗവേഷണ വരുമാനം എന്നിവയിലൂടെ വായ്പയുടെ മുഖ്യ പങ്ക് തിരിച്ചടയ്ക്കും. കൃത്യമായ പദ്ധതി സഹായത്തിലൂടെ ഗവണ്മെന്റ് പലിശ അടയ്ക്കും. കേന്ദ്ര ഫണ്ട് ലഭിക്കുന്ന എല്ലാ ഉന്നത വിദ്യാഭ്യാസ സ്ഥാപനങ്ങൾക്കും ഹെഫ യിൽ അംഗമാകാൻ അർഹത ഉണ്ടായിരിക്കും. അംഗമായി ചേരുന്നതിന് പത്തു വർഷത്തേക്ക് ഒരു നിശ്ചിത തുക കൈവശം സൂക്ഷിക്കാൻ സ്ഥാപനം സന്നദ്ധമായിരിക്കണം. ഈ തുകയുടെ അടിസ്ഥാനത്തിൽ ഹെഫ നിശ്ചയിക്കുന്ന വായ്പാ പരിധിക്കു സ്ഥാപനത്തിന് അർഹതയുണ്ടായിരിക്കും.
ഇന്ത്യാ-യു.എസ്. തന്ത്രപരമായ പങ്കാളിത്തത്തിലെ വര്‍ദ്ധിച്ചുവരുന്ന സമവായത്തെ അംഗീകരിക്കുന്നുവെന്ന് യു.എസില്‍ നിന്നുള്ള ലീജിയന്‍ ഓഫ് മെരിറ്റ് പുരസ്‌ക്കാരം സ്വീകരിച്ചുകൊണ്ട് പ്രധാനമന്ത്രി

യു.എസ്. ഗവൺമെന്റ് ലീജിയന്‍ ഓഫ് മെരിറ്റ് പുരസ്‌ക്കാരം സമ്മാനിച്ചതിലൂടെ താന്‍ ഏറെ ബഹുമാനിതനായെന്ന് പ്രധാനമന്ത്രി ശ്രീ നരേന്ദ്രമോദി പറഞ്ഞു. '' ലീജിയന്‍ ഓഫ് മെരിറ്റ് സമ്മാനിച്ചതിലൂടെ താന്‍ ഏറെ ബഹുമാനിതനായി. ഉഭയകക്ഷി ബന്ധങ്ങള്‍ മെച്ചപ്പെടുത്താനുള്ള ഇന്ത്യയിലേയും യു.എസിലേയും ജനങ്ങളുടെ പരിശ്രമത്തെ അത് അംഗീകരിക്കുന്നു, ഇന്തോ-യു.എസ്. തന്ത്രപരമായ പങ്കാളിത്തത്തില്‍ ഇരു രാജ്യങ്ങളുടെയും സമവായം രണ്ടു രാജ്യങ്ങളിലും പ്രതിഫലിക്കുന്നു. 21-ാം നൂറ്റാണ്ട് മുമ്പൊന്നുമില്ലാത്ത തരത്തിലുള്ള വെല്ലുവിളികള്‍ ഉയര്‍ത്തുന്നതിനോടൊപ്പം അവസരങ്ങളും അവതരിപ്പിക്കുന്നു. മുഴുവന്‍ മാനവികതയ്ക്കും ഗുണമാകുന്നതിനായി ഇന്ത്യ-യു.എസ്. ബന്ധത്തിന് നമ്മളുടെ ജനങ്ങളുടെ സവിശേഷമായ കാര്യശേഷിയില്‍ ഊന്നല്‍ നല്‍കികൊണ്ട് ആഗോള നേതൃത്വം നല്‍കാന്‍ കഴിയും. യു.എസ്. ഗവണ്‍മെന്റുമായും രണ്ടു രാജ്യങ്ങളിലേയും ബന്ധപ്പെട്ട തല്‍പ്പരകക്ഷികളുമായും ഇന്ത്യയും-യു.എസും തമ്മിലുള്ള ബന്ധങ്ങള്‍ കുടുതല്‍ ശക്തിപ്പെടുത്തുന്നതിനായി തുടര്‍ന്നും പ്രവര്‍ത്തിക്കുമെന്നുള്ള ഞങ്ങളുടെ ഗവണ്‍മെന്റിന്റെ ദൃഡവിശ്വാസവും പ്രതിജ്ഞാബദ്ധതയും ഇന്ത്യയിലെ 1.3 ബില്യണ്‍ ജനങ്ങള്‍ക്കുവേണ്ടി ഞാന്‍ ആവര്‍ത്തിക്കുന്നു'' . ട്വീറ്റുകളുടെ ഒരു ശൃംഖലയില്‍ പ്രധാനമന്ത്രി പറഞ്ഞു.
വിവരങ്ങള്‍ കൈമാറുന്നതിനായി ഇന്ത്യയും വിദേശ സാമ്പത്തിക ഇന്റലിജന്‍സ് യൂണിറ്റു(എഫ്.ഐ.യു.)കളുമായുള്ള മാതൃകാ ധാരണാപത്രത്തിനു മന്ത്രിസഭാ അനുമതി

സാമ്പത്തിക ഇന്റലിജന്‍സ് യൂണിറ്റ് ഇന്ത്യ(എഫ്.ഐ.യു.-ഇന്‍ഡ്)യും വിദേശ സാമ്പത്തിക ഇന്റലിജന്‍സ് യൂണിറ്റു(എഫ്.ഐ.യു.)കളും തമ്മില്‍ വിവരങ്ങള്‍ കൈമാറുന്നതിനായുള്ള പുതുക്കിയ മാതൃകാ ധാരണാപത്രത്തിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അംഗീകാരം നല്‍കി. എഗ്മോണ്ട് ഗ്രൂപ്പ് സെക്രട്ടേറിയറ്റ് റിവൈസ്ഡ് മാതൃകാ ധാരണാപത്രം 2014ന്റെ അടിസ്ഥാനത്തിലാണ് പുതുക്കിയ മാതൃകാ ധാരണാപത്രം തയ്യാറാക്കിയത്. പശ്ചാത്തലം: എഫ്.ഐ.യു.-ഇന്‍ഡും വിദേശ എഫ്.ഐ.യുകളും ചേര്‍ന്നുള്ള പ്രവര്‍ത്തനത്തില്‍ മുഖ്യമായും വിദേശ സാമ്പത്തിക ഇന്റലിജന്‍സ് യൂണിറ്റുകളില്‍നിന്നുള്ള അപേക്ഷകള്‍ പരിശോധിക്കലും ആവശ്യമായ നടപടികള്‍ കൈക്കൊള്ളലും, വിദേശ എഫ്.ഐ.യുകളുമായി ബന്ധം സ്ഥാപിക്കലും പരിപാലിക്കലും, വിദേശ എഫ്.ഐ.യുകളുമായി ധാരണാപത്രത്തിനു സൗകര്യമൊരുക്കലും നടപ്പാക്കലും ധാരണാപത്രം സംബന്ധിച്ചു ചര്‍ച്ച നടത്തലും എന്നിവ ഉള്‍പ്പെടുന്നു. വിവരം പങ്കുവെക്കുന്നതിനു ധാരണാപത്രം ഒപ്പുവെക്കണമെന്നതാണു പല വിദേശ എഫ്.ഐ.യുകളുടെയും വ്യവസ്ഥ.
ഹൃദയനാഥ് മങ്കേഷ്‌കറിന്റെ നന്ദി ട്വീറ്റ് പ്രധാനമന്ത്രി സ്വീകരിച്ചു

അയോധ്യയിലെ ലതാ മങ്കേഷ്‌കർ ചൗക്കിന്റെ ഉദ്ഘാടനത്തോടനുബന്ധിച്ചു് അന്തരിച്ച ലതാ മങ്കേഷ്‌കറിന്റെ ഇളയ സഹോദരൻ ഹൃദയനാഥ് മങ്കേഷ്‌കറിന്റെ നന്ദി ട്വീറ്റ് പ്രധാനമന്ത്രി ശ്രീ നരേന്ദ്ര മോദി സ്വീകരിച്ചു. ലതാ ദീദി ഭഗവാൻ ശ്രീരാമന്റെ കടുത്ത ഭക്തയായിരുന്നുവെന്നും അവരുടെ പേരിൽ ഒരു ചൗക്ക് ഉള്ളത് പുണ്യനഗരമായ അയോധ്യയ്ക്ക് ഉചിതമാണെന്നും പ്രധാനമന്ത്രി അഭിപ്രായപ്പെട്ടു. ഹൃദയനാഥ് മങ്കേഷ്കറുടെ ട്വീറ്റ് ഉദ്ധരിച്ച് പ്രധാനമന്ത്രി ട്വീറ്റ് ചെയ്തു : “ലതാ ദീദി ഭഗവാൻ ശ്രീരാമന്റെ തീവ്ര ഭക്തയായിരുന്നു, അവരുടെ പേരിൽ ഒരു ചൗക്ക് ഉള്ളത് പുണ്യനഗരമായ അയോധ്യയ്ക്ക് അനുയോജ്യമാണ്.” –ND–
ഭൗമശാസ്ത്ര രംഗത്തു ശാസ്ത്ര, സാങ്കേതിക സഹകരണത്തിനായി ഇന്ത്യയും അമേരിക്കയും ഒപ്പുവെച്ച ധാരണാപത്രത്തിനു മന്ത്രിസഭാ അനുമതി

ഭൗമശാസ്ത്ര രംഗത്തു ശാസ്ത്ര, സാങ്കേതിക സഹകരണത്തിനായി ഇന്ത്യയും അമേരിക്കയും ഒപ്പുവെച്ച ധാരണാപത്രം സംബന്ധിച്ചു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം മുന്‍പാകെ വിശദീകരിക്കപ്പെട്ടു. 2018 നവംബര്‍ ഒന്നിനായിരുന്നു ധാരണാപത്രം ഒപ്പുവെക്കപ്പെട്ടത്. ഈ രംഗത്തുള്ള ഇന്ത്യാ-അമേരിക്ക സഹകരണം ഇരു രാജ്യത്തിനും ഈ രംഗത്തുള്ള വൈദഗ്ധ്യം കൈമാറുന്നതിനും ഭൗമശാസ്ത്ര രംഗത്തെ ഏറ്റവും നൂതനവും മികച്ചതുമായ സാങ്കേതിക വിദ്യ ഉപയോഗപ്പെടുത്തുന്നതിനും സഹായകമാകും. സഹകരിക്കാവുന്ന സവിശേഷ മേഖലകളില്‍ ആവാസവ്യവസ്ഥകള്‍, കാലാവസ്ഥാ വ്യതിയാനവും ഭൂമി ഉപയോഗത്തിലെ മാറ്റങ്ങളും, ഊര്‍ജം, ധാതുക്കള്‍, പാരിസ്ഥിതിക മികവ്, പ്രകൃതിദുരന്തങ്ങള്‍, മൂല്യനിര്‍ണയത്തില്‍ വീഴ്ചയ്ക്കുള്ള സാധ്യതകളും തിരുത്താനുള്ള കഴിവും, ജലവിഭവങ്ങള്‍, ഇന്‍ഫര്‍മാറ്റിക്‌സ്, ഡാറ്റ ഇന്റഗ്രേഷന്‍ എന്നിവ ഉള്‍പ്പെടും. സാങ്കേതിക വിവരങ്ങളുടെ കൈമാറ്റം, സന്ദര്‍ശനങ്ങള്‍, പരിശീലനം, മേല്‍പറഞ്ഞ മേഖലകളില്‍ ഇരു രാജ്യങ്ങളിലും നടന്നുവരുന്ന പദ്ധതികളുമായി ബന്ധപ്പെട്ട പരിശീലനവും സഹകരിച്ചുള്ള ഗവേഷണവും തുടങ്ങി പല രീതികളിലാണ് ധാരണാപത്രം പ്രകാരമുള്ള സഹകരണം യാഥാര്‍ഥ്യമാവുക.
നൈനിറ്റാളിൽ കാർ ഒലിച്ചുപോയതിനെ തുടർന്നുണ്ടായ ജീവഹാനിയിൽ  പ്രധാനമന്ത്രി അനുശോചിച്ചു

ഉത്തരാഖണ്ഡിലെ നൈനിറ്റാളിൽ കാർ ഒലിച്ചുപോയതിനെ തുടർന്നുണ്ടായ ജീവഹാനിയിൽ പ്രധാനമന്ത്രി ശ്രീ. നരേന്ദ്ര മോദി അഗാധ ദുഃഖം പ്രകടിപ്പിച്ചു. പ്രധാനമന്ത്രിയുടെ ഓഫീസ് ട്വീറ്റ് ചെയ്തു : “നൈനിറ്റാൾ ജില്ലയിൽ ഒരു കാർ ഒലിച്ചുപോയ ദുരന്തത്തിൽ വേദനിക്കുന്നു. ദുഃഖത്തിന്റെ ഈ വേളയിൽ എന്റെ ചിന്തകൾ ദുഖാർത്തരായ കുടുംബങ്ങളോടൊപ്പമാണ്. കുടുങ്ങിക്കിടക്കുന്നവരെ സഹായിക്കാൻ രക്ഷാപ്രവർത്തനം പുരോഗമിക്കുകയാണ്: പ്രധാനമന്ത്രി”
അമര്‍നാഥ് തീര്‍ത്ഥാടകരുടെ ബസ്സപകടത്തില്‍ പ്രധാനമന്ത്രി ദുഖം രേഖപ്പെടുത്തി ; മരണമടഞ്ഞവരുടെ ആശ്രിതര്‍ക്ക് ധനസഹായം പ്രഖ്യാപിച്ചു

ജമ്മു കാശ്മീരിലെ റാംബന്‍ ജില്ലയില്‍ അമര്‍നാഥ് തീര്‍ത്ഥാടകരുമായി സഞ്ചരിച്ച ബസ്സ് കൊക്കയിലേയ്ക്ക് മറിഞ്ഞ് നിരവധി പേര്‍ മരിക്കാന്‍ ഇടയായ സംഭവത്തില്‍ പ്രധാനമന്ത്രി ദുഖം രേഖപ്പെടുത്തി. ‘ജമ്മു കാശ്മീരില്‍ ബസ്സപകടത്തില്‍ അമര്‍നാഥ് യാത്രികരുടെ ജീവ ഹാനിയില്‍ അതിയായി വേദനിക്കുന്നു. എന്റെ ചിന്തകള്‍ മരണമടഞ്ഞവരുടെ കുടുംബങ്ങളോടൊപ്പമാണ്. ബസ്സപകടത്തില്‍ പരിക്കേറ്റവര്‍ എത്രയും വേഗം സുഖം പ്രാപിക്കട്ടെയെന്ന് ഞാന്‍ പ്രാര്‍ത്ഥിക്കുന്നു, ‘ പ്രധാനമന്ത്രി പറഞ്ഞു. അപകടത്തില്‍ മരണമടഞ്ഞവരുടെ ആശ്രിതര്‍ക്ക് 2 ലക്ഷം രൂപയും, ഗുരുതരമായി പരിക്കേറ്റവര്‍ക്ക് 50,000 രൂപയും വീതം പ്രധാനമന്ത്രി ആശ്വാസ ധനമായി പ്രഖ്യാപിച്ചു.
പാരാലിമ്പിക് ഗെയിംസിൽ ടേബിൾ ടെന്നീസിൽ വെള്ളി മെഡൽ നേടിയ ഭവീനാ പട്ടേലിനെ പ്രധാനമന്ത്രി അഭിനന്ദിച്ചു

ടോക്കിയോയിൽ നടക്കുന്ന പാരാലിമ്പിക് ഗെയിംസിൽ ടേബിൾ ടെന്നീസിൽ വെള്ളി മെഡൽ നേടിയ ഭവിന പട്ടേലിനെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു; "ശ്രദ്ധേയയായ ഭവിന പട്ടേൽ ചരിത്രമെഴുതിയിരിക്കുന്നു! അവർ ഒരു ചരിത്ര വെള്ളി മെഡൽ നേടിയിരിക്കുന്നു . അതിന് അവർക്ക് അഭിനന്ദനങ്ങൾ. അവരുടെ ജീവിതയാത്ര പ്രചോദനകരമാണ്, കൂടാതെ ഇത് കായികരംഗത്തേക്ക് കൂടുതൽ യുവാക്കളെ ആകർഷിക്കും. "
ലോക വിനോദ സഞ്ചാര ദിനത്തില്‍ ഇന്ത്യയുടെ അത്ഭുതകരമായ സൗന്ദര്യം കണ്ടെത്താന്‍ പ്രധാനമന്ത്രി ജനങ്ങളെ ക്ഷണിച്ചു

‘ഇന്ത്യ സന്ദര്‍ശിച്ച് ഈ രാജ്യത്തിന്റെ സൗന്ദര്യം തിരിച്ചറിയാന്‍ ലോകത്തെമ്പാടും നിന്നുള്ള ജനങ്ങളെ പ്രധാനമന്ത്രി ശ്രീ. നരേന്ദ്ര മോദി ക്ഷണിച്ചു. രാജ്യത്തുടനീളം സഞ്ചരിച്ച് അതിന്റെ വൈവിദ്ധ്യം കണ്ടെത്താന്‍ അദ്ദേഹം യുവജനങ്ങളെയും ആഹ്വാനം ചെയ്തു. ലോക വിനോദസഞ്ചാര ദിനത്തില്‍ ഇന്ത്യയുടെ അവിശ്വസനീയമായ സൗന്ദര്യം നേരില്‍ കാണാനും നമ്മുടെ ജനങ്ങളുടെ ആതിഥേയത്വം ആസ്വദിക്കാനും ലോകത്തെമ്പാടും നിന്നുള്ള ജനങ്ങളെ ഞാന്‍ ക്ഷണിക്കുന്നു. ഇന്ത്യയിലുനീളം യാത്ര ചെയ്ത് നമ്മുടെ ഊര്‍ജ്ജസ്വലമായ രാജ്യത്തിന്റെ വൈവിദ്ധ്യം നേരില്‍ കാണാന്‍ എന്റെ യുവ സുഹൃത്തുക്കളെ ഞാന്‍ പ്രത്യേകമായി ആഹ്വാനം ചെയ്യുന്നു’. കഴിഞ്ഞ ഞായറാഴ്ചത്തെ മന്‍ കീ ബാത്തിന്റെ മുപ്പത്തിയാറാം ലക്കത്തില്‍ വിനോദ സഞ്ചാരത്തെയും അതിന്റെ ഗുണങ്ങളെയും കുറിച്ച് താന്‍ പറഞ്ഞതിന്റെ ഒരു ശബ്ദ ശകലവും പ്രധാനമന്ത്രി പങ്കുവച്ചു : https://soundcloud.com/narendramodi/unity-in-diversity-is-indias-speciality
വിജയ് ദിവസില്‍ ഇന്ത്യന്‍ സായുധ സേനയ്ക്ക് പ്രധാനമന്ത്രിയുടെ ശ്രദ്ധാഞ്ജലി

പ്രധാനമന്ത്രി ശ്രീ. നരേന്ദ്ര മോദി വിജയ ദിവസിനോടനുബന്ധിച്ച് ഇന്ത്യന്‍ സായുധ സേനകള്‍ക്ക് ശ്രദ്ധാഞ്ജലി അര്‍പ്പിച്ചു. ”1971 ലെ യുദ്ധം സധൈര്യം പൊരുതിയ എല്ലാവരുടെയും ശൗര്യത്തിന്റെയും ത്യാഗത്തിന്റെയും സമുചിതമായ ഓര്‍മ്മയാണ് വിജയ് ദിവസ്. അവര്‍ക്ക് ശ്രദ്ധാഞ്ജലികള്‍ അര്‍പ്പിക്കുന്നു,” പ്രധാനമന്ത്രി പറഞ്ഞു.
ആസാം മന്ത്രിസഭയുടെ സത്യപ്രതിജ്ഞാചടങ്ങില്‍ പ്രധാനന്ത്രി പ്രസംഗിച്ചു

ആസാം മന്ത്രിസഭയുടെ സത്യപ്രതിജ്ഞാചടങ്ങു വീക്ഷിക്കാനെത്തിയ ജനക്കൂട്ടത്തെ പ്രധാനമന്ത്രി ശ്രീ. നരേന്ദ്ര മോദി അഭിസംബോധന ചെയ്തു. ആസാമിലെ ജനങ്ങളെ അഭിനന്ദിച്ച പ്രധാനമന്ത്രി, ശ്രീ. സര്‍ബാനന്ദ സോനോവാളിലൂടെ സമൂഹത്തെ സേവിക്കാന്‍ സ്വയം സമര്‍പ്പിച്ച ഗോത്രവര്‍ഗ പ്രതിനിധിയെ മുഖ്യമന്ത്രിയായി ലഭിച്ചിരിക്കുകയാണെന്നു ചൂണ്ടിക്കാട്ടി. പുതിയ ഗവണ്‍മെന്റ് ആസാം ജനതയ്ക്കു സേവനം പകരുകയും അതുവഴി സംസ്ഥാനത്തെ വികസനത്തിന്റെ പാതയിലേക്കു നയിക്കുകയും ചെയ്യുമെന്ന് അദ്ദേഹം ത്മവിശ്വാസം പ്രകടിപ്പിച്ചു. സഹകരണാടിസ്ഥാനത്തിലുള്ള ഫെഡറലിസമെന്ന ആശയം മുന്‍നിര്‍ത്തിയാണ് കേന്ദ്ര ഗവണ്‍മെന്റ് പ്രവര്‍ത്തിക്കുന്നതെന്നും പുരോഗതിയാര്‍ജിക്കുന്നതിനായി സംസ്ഥാനങ്ങള്‍ക്കു പരമാവധി കരുത്തു പകരാനാണ് ഉദ്ദേശിക്കുന്നതെന്നും ശ്രീ. നരേന്ദ്ര മോദി ചൂണ്ടിക്കാട്ടി. ജനാധിപത്യമെന്നാല്‍ പങ്കാളിത്തമാണെന്നും വികസനത്തിനായി കേന്ദ്രവും സംസ്ഥാനങ്ങളും തോളോടുതോള്‍ ചേര്‍ന്നു പ്രവര്‍ത്തിക്കണമെന്നും അദ്ദേഹം പറഞ്ഞു. സമഗ്രവും സമ്പൂര്‍ണവുമായ വികസനത്തിന്റെ ആവശ്യകതയെക്കുറിച്ച്- വിശേഷിച്ച് രാജ്യത്തിന്റെ കിഴക്കന്‍ മേഖലകളില്‍- പ്രധാനമന്ത്രി ഊന്നിപ്പറഞ്ഞു.
2020, 24, 28 ഒളിംപിക്‌സുകള്‍ക്കു കര്‍മപദ്ധതി തയ്യാറാക്കാന്‍ ദൗത്യസേന രൂപീകരിക്കുമെന്നു പ്രധാനമന്ത്രി

2020, 24, 28 ഒളിംപിക്‌സുകളില്‍ ഇന്ത്യന്‍ കായികതാരങ്ങളുടെ സജീവ സാന്നിധ്യം ഉറപ്പിക്കാനായി സമഗ്ര കര്‍മപദ്ധതി തയ്യാറാക്കാന്‍ ദൗത്യസംഘം രൂപീകരിക്കുമെന്നു പ്രധാനമന്ത്രി ശ്രീ. നരേന്ദ്ര മോദി മന്ത്രിസഭാ യോഗത്തില്‍ പ്രഖ്യാപിച്ചു. കായിക മേഖലയിലെ സൗകര്യങ്ങള്‍, പരിശീലനം, തെരഞ്ഞെടുപ്പ് തുടങ്ങിയ കാര്യങ്ങളെക്കുറിച്ചുള്ള സമ്പൂര്‍ണ നയം ദൗത്യസംഘം തയ്യാറാക്കും. അകത്തും പുറത്തും നിന്നുള്ള വിദഗ്ധര്‍ അംഗങ്ങളായുള്ളതായിരിക്കും സംഘം. ഏതാനും ദിവസത്തിനകം ഇതിനുള്ള പ്രവര്‍ത്തനങ്ങള്‍ നടത്തുമെന്നും പ്രധാനമന്ത്രി അറിയിച്ചു.
മഹാരാഷ്ട്രയിലെ ഭിവണ്ടിയില്‍ കെട്ടിടം തകര്‍ന്നുണ്ടായ ആളപായത്തില്‍ പ്രധാനമന്ത്രി ദുഃഖം രേഖപ്പെടുത്തി

മഹാരാഷ്ട്രയിലെ ഭിവണ്ടിയില്‍ കെട്ടിടം തകര്‍ന്നുണ്ടായ ആളപായത്തില്‍ പ്രധാനമന്ത്രി ശ്രീ. നരേന്ദ്ര മോദി ദുഃഖം രേഖപ്പെടുത്തി. മഹാരാഷ്ട്രയിലെ ഭിവണ്ടിയില്‍ കെട്ടിടം തകര്‍ന്നത് ദുഃഖിപ്പിക്കുന്നു. ദുരന്തത്തിനിരയായവരുടെ കുടുംബങ്ങള്‍ക്ക് അനുശോചനങ്ങള്‍. പരിക്കേറ്റവര്‍ എത്രയും പെട്ടെന്ന് സുഖം പ്രാപിക്കട്ടെ എന്ന് പ്രാര്‍ത്ഥിക്കുന്നു. രക്ഷാപ്രവര്‍ത്തനങ്ങള്‍ പുരോഗമിക്കുകയാണ്, ദുരന്തബാധിതര്‍ക്ക് സാധ്യമായ എല്ലാ സഹായവും നല്‍കുന്നുണ്ട്. – പ്രധാനമന്ത്രി ട്വീറ്റ് ചെയ്തു.
ഉപരാഷ്ട്രപതി എം വെങ്കയ്യ നായിഡുവിന്റെ യാത്രയയപ്പു ചടങ്ങിൽ പ്രധാനമന്ത്രി പങ്കെടുത്തു

ജിഎംസി ബാലയോഗി ഓഡിറ്റോറിയത്തിൽ ഉപരാഷ്ട്രപതി എം വെങ്കയ്യ നായിഡുവിന് ഇന്നു നൽകിയ യാത്രയയപ്പിൽ പ്രധാനമന്ത്രി നരേന്ദ്ര മോദി പങ്കെടുത്തു. ചടങ്ങിൽ സംസാരിക്കവേ, എപ്പോഴും സജീവമായ ഇടപെടലുകൾ നടത്തുന്നതു ശ്രീ വെങ്കയ്യ നായിഡുവിന്റെ ഗുണമാണെന്നു പ്രധാനമന്ത്രി ചൂണ്ടിക്കാട്ടി. ആ സ്വഭാവവിശേഷം അദ്ദേഹത്തെ പൊതുപ്രവർത്തനവുമായി എപ്പോഴും ബന്ധപ്പെടുത്തുമെന്നും അദ്ദേഹം പറഞ്ഞു. ശ്രീ വെങ്കയ്യ നായിഡുവുമായുള്ള ദീർഘകാലബന്ധം അനുസ്മരിച്ച ശ്രീ മോദി, വാജ്പേയി ഗവണ്മെന്റിൽ മന്ത്രിയായി ചുമതലയേൽക്കുമ്പോൾ ഗ്രാമവികസനവകുപ്പിനു ശ്രീ നായിഡു നൽകിയ പ്രാധാന്യത്തെക്കുറിച്ച് ഓർക്കുകയും ചെയ്തു. വിവേചനബുദ്ധിയോടെ അദ്ദേഹം കൈകാര്യം ചെയ്ത വകുപ്പാണത്. ഗ്രാമവികസനം, നഗരവികസനം എന്നീ രണ്ടു വകുപ്പുകളുടെയും മേൽനോട്ടം ശ്രീ നായിഡു വഹിച്ചിട്ടുണ്ടെന്നും പ്രധാനമന്ത്രി ചൂണ്ടിക്കാട്ടി. രാജ്യസഭാംഗമായിരിക്കെ ഉപരാഷ്ട്രപതിയായും രാജ്യസഭ അധ്യക്ഷനായും തെരഞ്ഞെടുക്കപ്പെടുന്ന ആദ്യവ്യക്തി എന്ന സവിശേഷതയും അദ്ദേഹത്തിനുണ്ട്. പാർലമെന്ററികാര്യ മന്ത്രിയെന്ന അനുഭവപരിചയവും സഭയെ വളരെ അനായാസം പ്രവർത്തിപ്പിക്കാൻ അദ്ദേഹത്തെ സഹായിച്ചു- പ്രധാനമന്ത്രി പറഞ്ഞു. സഭയുടെയും അംഗങ്ങളുടെയും സമിതികളുടെയും കഴിവുകൾ ശാക്തീകരിക്കാനും വർധിപ്പിക്കാനുമുള്ള ശ്രീ നായിഡുവിന്റെ പ്രയത്നങ്ങളെയും പ്രധാനമന്ത്രി അഭിനന്ദിച്ചു. പാർലമെന്റംഗങ്ങളിൽനിന്ന് അദ്ദേഹം പ്രതീക്ഷിക്കുന്നതൊക്കെ നിറവേറ്റാൻ നാം എപ്പോഴും ശ്രമിക്കണമെന്നതു പ്രാധാന്യമർഹിക്കുന്നുവെന്നും പ്രധാനമന്ത്രി പറഞ്ഞു. സമയബന്ധിതമായി കാര്യങ്ങൾ ചെയ്യുന്നതിനുള്ള ശ്രീ നായിഡുവിന്റെ കഴിവിനെ പ്രശംസിച്ച പ്രധാനമന്ത്രി, കൊറോണ നിയന്ത്രണങ്ങളുടെ കാലത്ത് ഉപരാഷ്ട്രപതി എങ്ങനെയാണു തന്റെ ദീർഘമായ പൊതുജീവിതത്തിൽ ജനങ്ങളുമായി ഫോണിലൂടെ ബന്ധപ്പെടുന്ന ‘ടെലി-യാത്രകൾ’ നടത്തിയതെന്നും അനുസ്മരിച്ചു. ഇതു പ്രതിസന്ധിഘട്ടങ്ങളിൽ ഏവർക്കും ആശ്വാസവും പ്രോത്സാഹനവുമായി. അതുപോലെ, മഹാമാരിക്കാലത്ത് അദ്ദേഹം എല്ലാ എംപിമാരുമായും ബന്ധപ്പെട്ടിരുന്നു. ബിഹാർ സന്ദർശന വേളയിൽ ശ്രീ നായിഡുവിന്റെ ഹെലികോപ്റ്റർ അടിയന്തരമായി ഇറക്കേണ്ടി വന്നതും ഒരു കർഷകൻ അദ്ദേഹത്തെ സഹായിച്ചതും പ്രധാനമന്ത്രി ഓർമിച്ചു. ആ കർഷകനുമായും അദ്ദേഹത്തിന്റെ കുടുംബവുമായും ശ്രീ നായിഡു ഇപ്പോഴും ബന്ധം പുലർത്തുന്നുണ്ടെന്നു പ്രധാനമന്ത്രി പറഞ്ഞു. ഇനിയുമേറെക്കാലം ഇതേ അർപ്പണബോധത്തോടും വിവേകത്തോടുംകൂടി അദ്ദേഹം പൊതുജീവിതത്തിലൂടെ ജനങ്ങൾക്കു വഴികാട്ടുമെന്നു പ്രധാനമന്ത്രി പ്രത്യാശ പ്രകടിപ്പിച്ചു. മാതൃഭാഷയോടു ശ്രീ നായിഡു കാട്ടുന്ന ആദരത്തെക്കുറിച്ചു പറഞ്ഞ പ്രധാനമന്ത്രി ഭാഷകൾക്കായുള്ള ദേശീയ പൊതു ഡിജിറ്റൽ ഇടമായ ‘ഭാഷിണി’യെക്കുറിച്ചും പരാമർശിച്ചു. നിർമിതബുദ്ധിയുടെയും വളർന്നുവരുന്ന മറ്റു സാങ്കേതികവിദ്യകളുടെയും കരുത്തു പ്രയോജനപ്പെടുത്തി ജനങ്ങൾക്കു സേവനങ്ങളും ഉൽപ്പന്നങ്ങളും വികസിപ്പിക്കുന്നതാണു ‘ഭാഷിണി’. ഇരുസഭകളിലെയും അംഗങ്ങളോട് ഇക്കാര്യം പരിശോധിക്കണമെന്ന് അദ്ദേഹം ആവശ്യപ്പെട്ടു. മാതൃഭാഷയിലെ സംവാദങ്ങളുടെ പശ്ചാത്തലത്തിൽ ഉയർന്നുവന്ന പുതിയ മികച്ച പദങ്ങൾ ശേഖരിച്ച്, രാജ്യത്തെ ഭാഷകളെ സമ്പന്നമാക്കാൻ അവ കൂട്ടിച്ചേർക്കണമെന്ന് അദ്ദേഹം സ്പീക്കറോടും രാജ്യസഭാ ഉപാധ്യക്ഷനോടും ആവശ്യപ്പെട്ടു. നല്ല വാക്കുകളുടെ ശേഖരം പുറത്തിറക്കുന്ന വാർഷിക പാരമ്പര്യം തുടങ്ങിയതിലൂടെ, ശ്രീ വെങ്കയ്യ കാട്ടിയ മാതൃഭാഷാസ്നേഹത്തിന്റെ പാരമ്പര്യം ഞങ്ങൾ തുടർന്നുകൊണ്ടുപോകും- പ്രധാനമന്ത്രി പറഞ്ഞു. –ND–
റോക്ക് ഫോസ്‌ഫേറ്റും എം.ഒ.പിയും ഖനനം ചെയ്ത് ഉപയോഗപ്പെടുത്തുന്നതിനും ഫോസ്‌ഫോറിക് ആസിഡ്, ഡി.എ.പി., എന്‍.പി.കെ. വളങ്ങള്‍ എന്നിവ ഉല്‍പാദിപ്പിക്കാന്‍ ജോര്‍ദാനില്‍ സൗകര്യമൊരുക്കുന്നതിനമായുള്ള ഇന്ത്യ-ജോര്‍ദാന്‍ ധാരണാപത്രത്തിനു മന്ത്രിസഭാ അംഗീകാരം

റോക്ക് ഫോസ്‌ഫേറ്റും എം.ഒ.പിയും ഖനനം ചെയ്ത് ഉപയോഗപ്പെടുത്തുന്നതിനും ഫോസ്‌ഫോറിക് ആസിഡ്, ഡി.എ.പി., എന്‍.പി.കെ വളങ്ങള്‍ എന്നിവ ഉല്‍പാദിപ്പിക്കാന്‍ ജോര്‍ദാനില്‍ സൗകര്യമൊരുക്കുന്നതിനുമായി ഇന്ത്യയും ജോര്‍ദാനുമായുള്ള ധാരണാപത്രത്തിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അംഗീകാരം നല്‍കി. ഇടതടവില്ലാതെ അസംസ്‌കൃതവസ്തുക്കള്‍, മറ്റ് അവശ്യ വസ്തുക്കള്‍ എന്നിവ ലഭ്യമാക്കുകയും രാജ്യത്തിന് ആവശ്യമായിടത്തോളം പി ആന്‍ഡ് കെ വളങ്ങള്‍ താങ്ങാവുന്ന വിലയില്‍ ലഭ്യമാക്കുകയും ചെയ്യുന്നുണ്ടെന്നു ഉറപ്പുവരുത്താന്‍ ധാരണാപത്രം സഹായകമാകും. ഉല്‍പന്നങ്ങള്‍ മുഴുവനും ഇന്ത്യക്കു ലഭിക്കുന്നവിധമുള്ള ദീര്‍ഘകാല കരാറും ഇതില്‍ ഉള്‍പ്പെടും.
ഓസോണ്‍ പാളി സംരക്ഷണം സംബന്ധിച്ച് ഗവണ്‍മെന്റ് കൈക്കൊണ്ട നിലപാടിനു മന്ത്രിസഭ മുന്‍കാല പ്രാബല്യത്തോടെ അംഗീകാരം നല്‍കി

റുവാണ്ടയിലെ കിഗാലിയില്‍ 2016 ഒക്ടോബറില്‍ നടന്ന മോണ്‍ട്രിയല്‍ പ്രോട്ടോക്കോളില്‍ ഒപ്പുവെച്ച രാഷ്ട്രങ്ങളുടെ യോഗത്തില്‍ ഓസോണ്‍ പാളി സംരക്ഷിക്കുന്നതുമായി ബന്ധപ്പെട്ടു കേന്ദ്ര ഗവണ്‍മെന്റ് കൈക്കൊണ്ട നിലപാടിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം മുന്‍കാല പ്രാബല്യത്തോടെ അംഗീകാരം നല്‍കി. ഹൈഡ്രോഫ്‌ളൂറോ കാര്‍ബണുകള്‍ (എച്ച്.എഫ്.സികള്‍) മോണ്‍ട്രിയേല്‍ പ്രോട്ടോക്കോളിന്റെ പരിധിയില്‍ പെടുന്ന രാസവസ്തുക്കളുടെ കൂട്ടത്തില്‍ പെടുത്താനും അവയുടെ ഉല്‍പാദനവും ഉപയോഗവും നിയന്ത്രിക്കാനും അവയുടെ ഉല്‍പാദനം മോണ്‍ട്രിയേല്‍ പ്രോട്ടോക്കോള്‍ പ്രകാരം രൂപീകരിച്ച വിവിധോദ്ദേശ്യ ഫണ്ട് ഉപയോഗപ്പെടുത്തി നിശ്ചിത കാലത്തിനകം അവസാനിപ്പിക്കാനും ഉദ്ദേശിച്ചുള്ളതായിരുന്നു കിഗാലിയില്‍ നടന്ന ചര്‍ച്ചകള്‍. എച്ച്.എഫ്.സികള്‍ ഓസോണ്‍ പാളിയെ നശിപ്പിക്കുന്നവയല്ലെങ്കിലും ആഗോളതാപനത്തിനു വഴിവെക്കുന്നവയാണ്. അവയ്ക്കു നിയന്ത്രണം ഏര്‍പ്പെടുത്തിയാല്‍ ആഗോള താപനിലയില്‍ ഉണ്ടാകുന്ന വര്‍ധനവിനെ പരിമിതപ്പെടുത്താനും അതുവഴി കാലാവസ്ഥാ വ്യതിയാന പ്രശ്‌നങ്ങള്‍ ലഘൂകരിക്കാനും സാധിക്കും. മോണ്‍ട്രിയേല്‍ പ്രോട്ടോക്കോളിനു കിഗാലിയില്‍ വരുത്തിയ ഭേദഗതികള്‍ ശീതീകരണിയുടെയും അതുമായി ബന്ധപ്പെട്ട സാങ്കേതികവിദ്യയുടെയും കാര്യത്തില്‍ ഊര്‍ജക്ഷമത വര്‍ധിപ്പിക്കാന്‍ സഹായകമാകും. വികസ്വര രാഷ്ട്രങ്ങള്‍ക്ക് ഗവേഷണത്തിനും സേവനമേഖലയ്ക്കും ഫണ്ട ലഭ്യമാക്കുന്നതിനുള്ള വ്യവസ്ഥകള്‍ കൂടി ഇതില്‍ ഉള്‍പ്പെടുത്തിയിട്ടുണ്ട്.
ലോക വനിതാ ബോക്‌സിങ് ചാംപ്യന്‍ഷിപ്പില്‍ സ്വര്‍ണം നേടിയ മേരി കോമിനെ പ്രധാനമന്ത്രി അഭിനന്ദിച്ചു

ലോക വനിതാ ബോക്‌സിങ് ചാംപ്യന്‍ഷിപ്പില്‍ സ്വര്‍ണം നേടിയ മേരി കോമിനെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ‘ഇന്ത്യന്‍ കായികരംഗത്തിന് അഭിമാനകരമായ മുഹൂര്‍ത്തം. ലോക വനിതാ ബോക്‌സിങ് ചാംപ്യന്‍ഷിപ്പില്‍ സ്വര്‍ണം നേടിയ മേരി കോമിന് അഭിനന്ദനങ്ങള്‍. ആഗോളതലത്തില്‍ വിജയം കരസ്ഥമാക്കുംവിധം കായികരംഗത്ത് അവര്‍ പുലര്‍ത്തിയ ജാഗ്രത പ്രചോദിപ്പിക്കുന്നതാണ്. അവരുടെ വിജയം സവിശേഷമാണ്’, പ്രധാനമന്ത്രി പറഞ്ഞു.
പ്രധാനമന്ത്രി ജനങ്ങൾക്ക്  ഓണാശംസകൾ  നേർന്നു

പ്രധാനമന്ത്രി ശ്രീ നരേന്ദ്ര മോദി ഓണത്തോടനുബന്ധിച് ജനങ്ങൾക്ക് ആശംസകൾ നേർന്നു. ” നിങ്ങൾക്കെല്ലാവർക്കും ഓണാശംസകൾ . ഈ പ്രത്യേക ഉത്സവം രാജ്യത്തെമ്പാടും ഐക്യത്തിന്റെയും സന്തോഷത്തിന്റെയും അന്തരീക്ഷം വ്യാപകമാക്കട്ടെയെന്നു ഞാൻ പ്രാർത്ഥിക്കുന്നു. “‘ പ്രധാനമന്ത്രി പറഞ്ഞു.